MEDDELELSE FRA KOMMISSIONEN Om ophavsretlig beskyttelse af designet på euromønternes fælles side

Indledning

Ifølge Rådets forordning om indførelse af euroen ((EF) nr. 974/98) [1] vil der blive sat mønter denomineret i euro i omløb fra den 1. januar 2002.

[1] EFT L 139 af 11.5.1998.

Den pålydende værdi og de tekniske specifikationer for den første serie af euromønter er blevet fastsat i en rådsforordning vedtaget den 3. maj 1998 ((EF) nr. 975/98) [2]. Efter denne dato vedtog Kommissionen den 29. juli 1998 under hensyn til ny udvikling et forslag om at foretage en mindre ændring i denne forordning. Den første serie af euromønter omfatter otte pålydende værdier: 1, 2, 5, 10, 20 og 50 cent samt 1 og 2 euro.

[2] EFT L 139 af 11.5.1998.

I foråret 1996 besluttede medlemsstaterne, at euromønterne skal have en fælles side og en national side og gav Kommissionen mandat til at udskrive en konkurrence på europæisk plan om designet på euromønternes fælles side. De vindende design i den europæiske møntdesignkonkurrence blev valgt af stats- og regeringscheferne i juni 1997.

Som fastsat i reglerne for konkurrencen, overdrog kunstneren ophavsretten til de vindende design til Kommissionen.

Ved denne meddelelse redegør Kommissionen for, hvilke arrangementer der er truffet for at håndhæve ophavsretten, og for den gældende ordning for reproduktion.

1. Indehaveren af ophavsretten

Ophavsretten til designet på euromønternes fælles side tilhører Det Europæiske Fællesskab repræsenteret ved Kommissionen. Europa-Kommissionen har overdraget alle Fællesskabets rettigheder på den enkelte medlemsstats område til hver af de medlemsstater, der indfører euroen. Kommissionen overdrager ophavsretten til de øvrige medlemsstater, efterhånden som hver af dem indfører euroen.

2. Ordning for reproduktion

Den nedenfor beskrevne fælles ordning for reproduktion vil blive anvendt af Kommissionen og af de deltagende medlemsstater på deres område.

Reproduktion af dele af eller hele designet på euromønternes fælles side er tilladt uden anvendelse af en særlig procedure i følgende tilfælde:

* til fotografier, tegninger, malerier, film, billeder og reproduktioner i øvrigt i fladt format (uden relief), forudsat at de er en tro gengivelse og anvendes på en måde, der ikke skader eller svækker euroens omdømme

* til reproduktion med relief på andre genstande end mønter, medaljer og mønt efterligninger eller nogen anden genstand, der vil kunne forveksles med mønter

* til reproduktion på møntefterligninger lavet i blødt materiale eller fremstillet af plastik, forudsat at de er mindst 50% større eller mindre end de ægte mønter.

Reproduktion på medaljer og møntefterligninger fremstillet i metal eller på enhver anden genstand fremstillet i metal, der vil kunne forveksles med mønter, er ikke tilladt.

Enhver anden form for reproduktion af dele af eller hele designet på euromønternes fælles side skal udtrykkeligt godkendes af Europa-Kommissionen, når der er tale om en ikke-deltagende medlemsstat, og af den af medlemsstaten udpegede myndighed, til hvilken ophavsretten er blevet overdraget, når der er tale om en deltagende medlemsstat. (En liste over udpegede myndigheder i de deltagende medlemsstater er vedlagt som bilag I).

Anmodninger om godkendelse stilet til Europa-Kommissionen skal sendes til Generaldirektoratet for Økonomiske og Finansielle Anliggender.

3. Håndhævelse

Håndhævelsen af ophavsretten vil blive varetaget af de deltagende medlemsstater på deres område i overensstemmelse med deres nationale lovgivning og under overholdelse af den ordning for reproduktion, der er beskrevet ovenfor. Kommissionen agter at håndhæve ophavsretten i de ikke-deltagende medlemsstater og tredjelande i overensstemmelse med den relevante nationale lovgivning.

Bliver Kommissionen eller de nationale myndigheder, som har fået overdraget ophavsretten, bekendt med, at der har fundet en uretmæssig reproduktion sted på det relevante område, tager de omgående skridt til at sikre, at den pågældende reproduktion indstilles eller trækkes tilbage. Kommissionen eller en medlemsstat (når der er tale om en deltagende medlemsstat) kan i overensstemmelse med den relevante nationale lovgivning beslutte at indlede et civilt søgsmål eller en straffesag mod den person, der er ansvarlig for reproduktionen.

Kommissionen agter at håndhæve ophavsretten i samarbejde med medlemsstaterne. Med henblik herpå opfordres medlemsstaterne til at underrette Kommissionen om ethvert skridt, de tager for at håndhæve ophavsretten, og om gennemførelsen af reglerne for reproduktion.

4. Vurdering af arrangementerne i denne meddelelse

Når euromønterne indføres den 1. januar 2002, agter Kommissionen at vurdere gennemførelsen af de ovenfor beskrevne regler. Arrangementerne i denne meddelelse kan blive ændret i fremtiden i lyset af de indhøstede erfaringer.

BILAG I

Liste over udpegede myndigheder, jf. meddelelsens punkt 2

BELGIEN: // Ministère des Finances - Administration de la Trésorerie / Ministerie van Financiën - Administratie van de Thesaurie (Finansministeriet - budgetforvaltningen)

TYSKLAND: // Bundesministerium der Finanzen (Forbundsfinansministeriet)

GRÆKENLAND: // Õðïõñãåßï Ïéêïíïìéêþí - Ãåíéêü ËïãéóôÞñéï ôïõ ÊñÜôïõò (Finansministerier - budgetforvaltningen)

SPANIEN: // Dirección General del Tesoro y Política Financiera (Generaldirektoratet for statskassen og finanspolitik)

FRANKRIG: // Direction des Monnaies et médailles - Ministère de l'Economie des Finances et de l'Industrie de la République Française (Direktoratet for mønter og medaljer - Økonomi-, finans- og industriministeriet)

IRLAND: // Minister for Finance of Ireland (Finansministeren)

ITALIEN: // Ministero dell' Economia e delle Finanze (Finans- og økonomiministeriet)

LUXEMBOURG: // Ministère des Finances - Service de la Trésorerie (Finansministeriet - budgetforvaltningen)

NEDERLANDENE: // Ministerie van Financiën - Directie Binnenlands Geldwezen (Finansministeriet - Direktoratet for det indenlandske pengevæsen)

ØSTRIG: // Münze Österreich AG (Østrigs møntvæsen)

PORTUGAL: // Imprensa Nacional - Casa da Moeda (Det nationale seddeltrykkeri - møntvæsenet)

FINLAND: // Valtoovarainministeriö (Finansministeriet)